షొరీఫుల్ ఇస్లాం

మొహమ్మద్ షొరీఫుల్ ఇస్లాం ( జననం 2001 జూన్ 3) బంగ్లాదేశ్ క్రికెట్ ఆటగాడు. అతను 2021 మార్చిలో బంగ్లాదేశ్ క్రికెట్ జట్టు తరఫున అంతర్జాతీయ క్రికెట్‌లో అడుగుపెట్టాడు.

దేశీయ, అండర్-19 కెరీర్ 
షోరీఫుల్ 2017 సెప్టెంబరు 15న 2017–18 నేషనల్ క్రికెట్ లీగ్‌లో రాజ్‌షాహీ డివిజన్‌కు ఫస్ట్-క్లాస్ రంగప్రవేశం చేశాడు. తన తొలి లిస్టు A మ్యాచ్‌, 2018 ఫిబ్రవరి 7న 2017–18 ఢాకా ప్రీమియర్ డివిజన్ క్రికెట్ లీగ్‌లో ప్రైమ్ బ్యాంక్ క్రికెట్ క్లబ్ తరఫున ఆడాడు.

షోరీఫుల్ 2017–18 ఢాకా ప్రీమియర్ డివిజన్ క్రికెట్ లీగ్‌లో 8 మ్యాచ్‌ల్లో 17 వికెట్లు తీసుకుని ప్రైమ్ బ్యాంక్ క్రికెట్ క్లబ్‌కు సంయుక్తంగా అత్యధిక వికెట్లు తీసుకున్న బౌలరుగ నిలిచాడు. 

షోరీఫుల్ బంగ్లాదేశ్ A తరపున 2018 ఆగస్టు 13న ఐర్లాండ్ A తో జరిగిన ట్వంటీ20లో ప్రవేశించాడు.  ఆ మరుసటి రోజున, 2018 ఆసియా కప్‌కు ముందు బంగ్లాదేశ్‌కు 31 మందితో కూడిన ప్రిలిమినరీ స్క్వాడ్‌ ప్రకటించినపుడు అందులో చోటు సంపాదించాడు.

2018 అక్టోబరులో, 2018–19 బంగ్లాదేశ్ ప్రీమియర్ లీగ్‌లో షోరిఫుల్, ఖుల్నా టైటాన్స్ జట్టుకు ఎంపికయ్యాడు.  2018 డిసెంబరులో, 2018 ACC ఎమర్జింగ్ టీమ్స్ ఆసియా కప్ కోసం బంగ్లాదేశ్ జట్టుకు ఎంపికయ్యాడు.  2019 డిసెంబరులో అతన్ని, 2020 అండర్-19 క్రికెట్ ప్రపంచ కప్ కోసం బంగ్లాదేశ్ జట్టులోకి తీసుకున్నారు.

అంతర్జాతీయ కెరీర్ 
2021 జనవరిలో, వెస్టిండీస్‌తో జరిగే వన్ డే ఇంటర్నేషనల్ (వన్‌డే) సిరీస్‌కు ప్రాథమిక జట్టులో ఎంపికైన నలుగురు కొత్త ఆటగాళ్ళలో షోరీఫుల్ ఒకడు.  అదే నెలలో, వెస్టిండీస్‌తో జరిగిన మ్యాచ్‌ల కోసం బంగ్లాదేశ్ వన్‌డే జట్టులో అతను ఎంపికయ్యాడు.   మరుసటి నెలలో, అతను న్యూజిలాండ్‌తో జరిగే సిరీస్ కోసం ఎంపికయ్యాడు.  బంగ్లాదేశ్ తరపున 2021 మార్చి 28న న్యూజిలాండ్‌పై తన తొలి T20I ఆడాడు. 

2021 ఏప్రిల్లో, శ్రీలంకతో జరిగిన సిరీస్ కోసం బంగ్లాదేశ్ ప్రాథమిక టెస్టు జట్టులో షోరీఫుల్‌ను చేర్చారు.   మొదటి టెస్టుకు తుది 15 మందితో కూడిన జట్టులో అతను ఉన్నాడు.  2021 ఏప్రిల్ 29న బంగ్లాదేశ్ తరపున శ్రీలంకతో జరిగిన టెస్టులో రంగప్రవేశం చేశాడు.  2021 మేలో, శ్రీలంకతో జరిగే సిరీస్ కోసం బంగ్లాదేశ్ వన్‌డే జట్టులో ఎంపికై,  2021 మే 25న శ్రీలంకపై తన తొలి వన్‌డే ఆడాడు.

మూలాలు 

బంగ్లాదేశ్ క్రికెట్ క్రీడాకారులు
జీవిస్తున్న ప్రజలు
2001 జననాలు